Betogende studente met outomatiese geweer betrap | Maroela Media
Betogende studente met outomatiese geweer betrap
Argieffoto van die afgelope week se studentebetogings in Braamfontein. (Foto: Michele Spatari / AFP)
'n Dringende ondersoek is van stapel gestuur nadat twee betogende studente in Braamfontein met 'n onwettige grootkaliber-vuurwapen betrap is.
Brig. Mathapelo Peters, woordvoerder van die polisie, sê polisiebeamptes het twee studente in Stiemensstraat opgemerk wat 'n outomatiese geweer by hulle gedra het. Studente van die Universiteit van die Witwatersrand (Wits) betoog die afgelope week omdat hulle wil studeer al skuld hulle die universiteit geld.
Die polisiebeamptes het deurgaans 'n oog op die twee studente gehou totdat die studente in 'n motor geklim en weggery het. Die polisiebeamptes het die motor agternagesit en die studente is eindelik deur die blitspatrollie in Aucklandpark in hegtenis geneem.
Polisiebeamptes het die motor deursoek en 'n Galil, 'n outomatiese geweer van Israeliese fabrikaat, met 'n gelaaide magasyn in die voertuig gevind.
Die studente, 'n man (24) en 'n vrou (21), is in hegtenis geneem.
Peters sê die studente sal na verwagting binnekort in die Johannesburgse landdroshof verskyn op aanklagte van die besit van 'n onwettige vuurwapen en ammunisie sowel as die besit van 'n gevaarlike wapen.
Lt.genl. Elias Mawela, die Gautengse polisiehoof, sê dit is kommerwekkend dat studente in die besit van 'n onwettige grootkaliber-vuurwapen is, om nie eers daarvan te praat dat so 'n wapen na 'n studentebyeenkoms gebring is nie. Mawela sê dit wys net watter groot uitdaging die polisie het met betrekking tot die verspreiding van onwettige vuurwapens.
Braamfontein studentebetogings Wits
Kyk: Leerders geskors na boelievoorval voor skool
Mag 'n student dan nie sy outomatiese oorlogwapen by die vreedsame betogings gebruik nie ?
Hulle moet maar by die weerma gaan hoor waar die wapen vandaan kom.R4 is n Galil en dit is wat die weermag gebruik.Dink ons sal skrik as ons weet hoeveel weermag en polisie wapens in omloop is.
Bevestig net meeste van ons se vermoede en hulle is nie daar om te studeer nie.
Maai wat jy saai. Pluk julle vrugte, ANC!
Die Polisie het 'n groot uitdaging op hand as die studente nou alreeds bereid is om vuurwapens na' n betoging te bring.
Daar is die begin van die Marikana tragedie en met die Marikana fiasko het die polisie aan die kortste end van die stok getrek. Ek is nog steeds feitlik seker dat die eerste skoot vanuit die betogers gekom het.
My gevoel is dat ons al meer vuurwapens gaan sien tydens betogings indien ons regering in sy alwysheid nie vinnig 'n stokkie daar voor steek nie. Groot tameletjie, groot moeilikheid op pad.